
–	uzimajući u obzir članak 314. Ugovora o funkcioniranju Europske unije,
–	uzimajući u obzir članak 106.a Ugovora o osnivanju Europske zajednice za atomsku energiju,
–	uzimajući u obzir Uredbu (EU, Euratom) 2024/2509 Europskog parlamenta i Vijeća od 23. rujna 2024. o financijskim pravilima koja se primjenjuju na opći proračun Unije[footnoteRef:1], a posebno njezin članak 44., [1:  	SL L, 2024/2509, 26.9.2024., ELI: http://data.europa.eu/eli/reg/2024/2509/oj.] 

–	uzimajući u obzir opći proračun Europske unije za financijsku godinu 2024., konačno donesen 22. studenoga 2023.[footnoteRef:2], [2:  	SL L, 2024/207, 22.2.2024., ELI: http://data.europa.eu/eli/budget/2024/207/oj.] 

–	uzimajući u obzir Uredbu Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021. – 2027.[footnoteRef:3], [3:  	SL L 433 I, 22.12.2020., str. 11., ELI: http://data.europa.eu/eli/reg/2020/433/oj.] 

–	uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava[footnoteRef:4], [4:  	SL L 433 I, 22.12.2020., str. 28., ELI: http://data.europa.eu/eli/agree_interinstit/2020/1222/oj.] 

–	uzimajući u obzir Odluku Vijeća (EU, Euratom) 2020/2053 od 14. prosinca 2020. o sustavu vlastitih sredstava Europske unije te o stavljanju izvan snage Odluke 2014/335/EU, Euratom[footnoteRef:5], [5:  	SL L 424, 15.12.2020., str. 1., ELI: http://data.europa.eu/eli/dec/2020/2053/oj.] 

–	uzimajući u obzir nacrt izmjene proračuna br. 5/2024 koji je Komisija usvojila 10. listopada 2024. (COM(2024)0650),
–	uzimajući u obzir stajalište o nacrtu izmjene proračuna br. 5/2024 koje je Vijeće usvojilo 5. studenoga 2024. i proslijedilo Europskom parlamentu 12. studenoga 2024. (14477/2024 – C10-0186/2024),
–	uzimajući u obzir članke 96. i 98. Poslovnika,
–	uzimajući u obzir izvješće Odbora za proračune (A10‑0017/2024),
A.	budući da je svrha nacrta izmjene proračuna br. 5/2024 prilagodba rashoda, posebno u pogledu odobrenih sredstava za plaćanje, te ažuriranje prihoda za proračun Unije;
B.	budući da, kad je riječ o rashodima, nacrt izmjene proračuna br. 5/2024 uključuje neto povećanje od 44,5 milijuna EUR u odobrenim sredstvima za preuzimanje obveza te neto povećanje od 2,95 milijardi EUR u odobrenim sredstvima za plaćanje; budući da se zbog nedostatka raspoloživih sredstava do gornjih granica u naslovima 2.b, 5. i 7. višegodišnjeg financijskog okvira (VFO) predlaže mobilizacija dodatnih 7,2 milijuna EUR iz instrumenta fleksibilnosti i dodatnih 68,5 milijuna EUR koji će se iskoristiti iz odjeljka (a) jedinstvenog instrumenta za razliku do gornje granice;
C.	budući da se nacrtom izmjene proračuna br. 5/2024 u proračun za 2024. na prihodovnoj strani unose konačne novčane kazne i penali plaćeni do listopada 2024., u ukupnom iznosu od 2,82 milijarde EUR, što znači da su za zadovoljavanje potreba za plaćanjima potebni dodatni doprinosi na temelju BND-a u iznosu od 139,9 milijuna EUR;
D.	budući da se nacrtom izmjene proračuna br. 5/2024 uvode i nove proračunske linije prihoda i rashoda za Mehanizam suradnje za zajmove Ukrajini, u okviru kojeg će se potpora pružati zajmovima koji će se servisirati i otplaćivati budućim prihodima od imobilizirane ruske državne imovine;
1.	prima na znanje nacrt izmjene proračuna br. 5/2024 koji je podnijela Komisija;
2.	pozdravlja povećane potrebe za plaćanjima za Europski fond za regionalni razvoj (EFRR), zajedno s onima za zajedničku poljoprivrednu politiku u okviru globalnog prijenosa (DEC 11/24), kao znak da se provedba programa ubrzava nakon zabrinjavajuće sporog početka u razdoblju od 2021. do 2027.; 
3.	sa zadovoljstvom primjećuje da su izmjene pravila uvedenih Platformom za strateške tehnologije za Europu (STEP), uz iznimno pretfinanciranje i dobrovoljno stopostotno sufinanciranje, imale pozitivan učinak na provedbu EFRR-a, što znači da države članice troše novac za postizanje ciljeva STEP-a; nadalje, smatra da bi povećana plaćanja 2024. trebala pomoći u smanjenju pritiska na plaćanja u razdoblju od 2025. do 2027.;
4.	napominje da su povećane potrebe za plaćanjima gotovo u potpunosti pokrivene prihodima od novčanih kazni i penala, posebno od novčane kazne za povredu tržišnog natjecanja u iznosu od 2,4 milijarde EUR izrečene Googleu zbog povreda protumonopolskih pravila;
5.	ponovno ističe potrebu za dugoročno održivim prihodima za proračun Unije, koji je posljednjih godina izrazito opterećen zbog pružanja odgovora na razne krize; stoga izražava snažno neodobravanje zbog izostanka napretka u Vijeću u pogledu reforme sustava vlastitih sredstava u skladu s planom iz Međuinstitucijskog sporazuma; podsjeća na svoje stajalište kojim podupire izmijenjene prijedloge Komisije te potiče Vijeće i države članice da brzo usvoje spomenute prijedloge kako bi se povećali iznosi vlastitih sredstava dostupni proračunu Unije; ponavlja svoje dugogodišnje stajalište da bi se novčane kazne i naknade trebale koristiti kao dodatni prihod za proračun Unije;
6.	pozdravlja uključivanje proračunskih linija prihoda i rashoda za Mehanizam suradnje za zajmove Ukrajini; naglašava važnost kontinuirane financijske potpore Ukrajini u kontekstu u kojem financiranje u okviru Instrumenta za Ukrajinu i postojećih aranžmana makrofinancijske pomoći ne zadovoljava potrebe; 
7.	podsjeća da će dodatni zajmovi u okviru makrofinancijske pomoći biti osigurani raspoloživim prostorom u proračunu i ponavlja svoj poziv Komisiji da proračunskom tijelu dostavi pojedinosti o agregiranju obveza u odnosu na raspoloživi prostor u proračunu koji ovisi o operacijama uzimanja i davanja zajmova; očekuje od Komisije da Parlamentu i Vijeću dostavi sve potrebne informacije u skladu sa svojom izjavom priloženom Uredbi(EU) 2024/2773 Europskog parlamenta i Vijeća[footnoteRef:6]; [6:  	Uredba (EU) 2024/2773 Europskog parlamenta i Vijeća od 24. listopada 2024. o uspostavi Mehanizma suradnje za zajmove Ukrajini i pružanju izvanredne makrofinancijske pomoći Ukrajini (SL L, 2024/2773, 28.10.2024., ELI: http://data.europa.eu/eli/reg/2024/2773/oj). ] 

8.	prima na znanje da su troškovi usklađivanja plaća za 2024. veći od predviđenog, što se odnosi i na primitke od rada i na mirovine, pri čemu je broj novih umirovljenika 2024. također bio veći od predviđenog, što je dodatno povećalo troškove mirovina; pozdravlja činjenicu da su gotovo svi dodatni troškovi institucija pokriveni unutarnjom preraspodjelom sredstava i da je stoga primjena jedinstvenog instrumenta za razliku do gornje granice ograničena;
9.	ističe da prilagodba plaća utječe i na decentralizirane agencije, koje se bore s inflacijom iznad deflatora od 2 %, za koliko se povećavaju njihovi godišnji proračuni, a posebno s obzirom na to da troškovi osoblja i operativni troškovi čine velik dio njihovih rashoda; pozdravlja činjenicu da se doprinos Unije agencijama koje preraspodjelom nisu uspjele iznaći sredstva povećao za 1,7 %; ponavlja da je u okviru priprema Komisije za VFO za razdoblje nakon 2027. potrebno dodatno razmotriti način na koji se trenutačno tretira proračun decentraliziranih agencija;
10.	prima na znanje povećanje iznosa odobrenih sredstava za Agenciju Europske unije za operativno upravljanje opsežnim informacijskim sustavima u području slobode, sigurnosti i pravde (eu-LISA) radi pokrivanja sve većih troškova, ali izražava zabrinutost zbog ekvivalentnog smanjenja iznosa odobrenih sredstava za Agenciju Europske unije za azil (EUAA); pozdravlja činjenicu da je proračun EUAA-e osnažen u okviru revizije VFO-a u sredini razdoblja kako bi se toj agenciji omogućilo izvršavanje novih zadaća u pogledu provedbe novog pakta o migracijama i azilu; poziva Komisiju da blisko surađuje s objema agencijama kako bi se zajamčila njihova spremnost za izvršavanje tih zadaća u potpunosti i apsorpciju dodatnih odobrenih sredstava koja su im dodijeljena;
11.	pozdravlja dodatna odobrena sredstva za Agenciju EU-a za osposobljavanje u području izvršavanja zakonodavstva (CEPOL) 2024. nakon kibernetičkog napada na Agenciju u lipnju 2024.; ustraje u tome da je potrebno izvući pouke i da, s obzirom na veliku prijetnju u području kibernetičke sigurnosti te kako bi se osiguralo da se sljedećim napadom ne ugrozi bilo koja od agencija ili institucija Unije, Služba za kibernetičku sigurnost subjekata Unije (CERT-EU) treba pružiti dodatnu tehničku potporu drugim agencijama i institucijama; 
12.	naglašava važnost novoosnovanog Tijela za sprečavanje pranja novca u revidiranom okviru za sprečavanje pranja novca na razini Unije; stoga izražava duboku zabrinutost zbog kašnjenja u fazi uspostave, posebno kad je riječ o zapošljavanju; 
13.	pozdravlja činjenicu da je, zahvaljujući preinaci Financijske uredbe koja je sada na snazi, u proračun moguće uključiti negativne prihode za plaćanje kompenzacijskih kamata u izgubljenim sudskim predmetima; prima na znanje da Komisija trenutačno utvrđuje točan iznos takvih kamata i poziva Komisiju da te informacije dostavi proračunskom tijelu što je prije moguće 2025.; 
14.	prihvaća stajalište Vijeća o Nacrtu izmjene proračuna br. 5/2024;
15.	nalaže svojoj predsjednici da proglasi izmjenu proračuna br. 5/2024 konačno donesenom i da je da na objavu u Službenom listu Europske unije;
16.	nalaže svojoj predsjednici da ovu Rezoluciju proslijedi Vijeću, Komisiji te nacionalnim parlamentima.

